In nomine domini nostri Jhesu Christi, anno ab incarnatione ipsius DCCCCXLII, indictione XV, factum est ut venirent beati Benedicti servi Lemovicas, scilicet Ramnaldus, Hildemarus, Andreas, Cloibertus religiosi monachi sub regimine domni Oddonis abbatis constituti, ibique, dum morarentur aliquantisper, religionis gratia ab abbate sanctissimi Martialis, confessoris Christi, Aimone, impetravere quatinus, in vice domni Oddonis abbatis sui, societatis suæ sortirentur commune compendium, ita ut ab ea die in reliquum ævum nulla esset differæncia inter monachos ejusdem loci et beati Benedicti Floriacensis famulos, sed utrique, dum ad se invicem transirent, communis agnosceretur in omnibus conversatio et quasi una haberetur congregatio. Exinde transeuntes jam dicti fratres ad Solomniacum beati Petri apostolorum principis cenobium eadem obtinuere ab abbate ejusdem loci, Geraldo nomine, et a fratribus inibi Deo servientibus. Facta est ergo hæc conscriptio mutuæ agnicionis et societatis et in conventu utrorumque fratrum recitata atque in memoria futurorum in libello Regule jussa conscribi. Quam ipse corrobare dignetur qui esse constituit ut multitudinis credencium esset cor unum et anima una in ipso! Datum mense febroario, anno VI regnante Ludovico rege. Vulfaldus patris Benedicti utinam non ingratus servulus adnotavit.